Παρατσινάρ

Το Παρατσινάρ (πασ. پاړه چنار, ) είναι παραμεθόρια πόλη του βόρειου Πακιστάν, πρωτεύουσα του Διαμερίσματος Κούραμ στην Επαρχία Χαϋμπέρ Παχτούνχβα. Ενώ 1961 ο πληθυσμός της πόλεως ανερχόταν σε 22.953 κατοίκους, το 2023 έφθανε τους 5.583 κατοίκους, με τη μεγαλύτερη μείωση να έχει συμβεί μεταξύ 1961 και 1972.

Η πόλη είναι κτισμένη σε υψόμετρο 1.705 μέτρα πάνω από την επιφάνεια της θάλασσας και απέχει σε ευθεία γραμμή 12 χιλιόμετρα από τα σύνορα με το Αφγανιστάν και 110 χιλιόμετρα από την πρωτεύουσα του Αφγανιστάν Καμπούλ, όντας η πλησιέστερη στην Καμπούλ πόλη του Πακιστάν.

Ιστορία
Απαρχές
Ο Βρετανός στρατιωτικός και ιστορικός C.M. Enriquez έγραψε για την παλαιότερη ιστορία του Παρατσινάρ στο βιβλίο του The Pathan Borderland. Αναφέρει ότι ο Μάλακ (ηγεμόνας) Πάρε, ένας αξιοσέβαστος φύλαρχος της σιιτικής φυλής Παραχέλ, φύτεψε πριν από διακόσια χρόνια περίπου μερικές λεύκες. Προτού εξελιχθεί σε αρκετά μεγάλο οικισμό, η τοποθεσία ήταν άνυδρη. Οι παλαιές λεύκες και η γη που τις περιέβαλλε ανήκαν στη φυλή Παραχέλ, μια ιδιοκτησία που αναγνωρίζεται ακόμα στα επίσημα αρχεία με τίτλους ιδιοκτησίας. Μέλη της φυλής καλλιεργούσαν σιτάρι σε αυτή την ερημική περιοχή. Την εποχή του θερισμού έστηναν τέντες και συνελεύσεις των πρεσβυτών διεξάγονταν στη σκιά των δέντρων που είχε φυτέψει ο Πάρε, με αποτέλεσμα η μετέπειτα πόλη στην τοποθεσία αυτή να πάρει το όνομά του.

 21ος αιώνας 
Αρκετά είναι τα βίαια επεισόδια στη σύγχρονη ιστορία του Παρατσινάρ, κυρίως επιθέσεις Σουνιτών εναντίον της σιιτικής πλειονότητας των κατοίκων. Η εκτενέστερη ίσως σύγκρουση, που σημειώθηκε την εβδομάδα 6-13 Απριλίου 2007, είναι γνωστή και ως «Πολιορκία του Παρατσινάρ» και άφησε πίσω της περισσότερους από 40 νεκρούς και 150 τραυματίες. Τον Αύγουστο σε μεμονωμένη επίθεση βομβιστή αυτοκτονίας σκοτώθηκαν 10 άνθρωποι και σε ταραχές τον Νοέμβριο, που έληξαν μόνο μετά από επέμβαση του πακιστανικού στρατού, σκοτώθηκαν άλλοι 80. Μετά το 2007 τα σημαντικότερα περιστατικά στην πόλη ήταν τα εξής:

 16 Φεβρουαρίου 2008: Βομβιστής αυτοκτονίας σκότωσε 70 ανθρώπους και τραυμάτισε 110 από το πλήθος που παρακολουθούσε πολιτική συγκέντρωση του Λαϊκού Κόμματος.
 26 Ιουλίου 2013: Από έκρηξη δύο βομβών σκοτώθηκαν 57 άνθρωποι και τραυματίσθηκαν πάνω από 100.
 13 Δεκεμβρίου 2015: Από έκρηξη βόμβας σε παζάρι ρούχων σκοτώθηκαν 25 και τραυματίσθηκαν 62.
 21 Ιανουαρίου 2017: Από έκρηξη βόμβας σκοτώθηκαν τουλάχιστον 25 και τραυματίσθηκαν 87.
 31 Μαρτίου 2017: Από έκρηξη παγιδευμένου αυτοκινήτου σκοτώθηκαν τουλάχιστον 24 και τραυματίσθηκαν περισσότεροι από 70.
 23 Ιουνίου 2017: Από έκρηξη βόμβας και μετά ανατίναξη φανατικού με εκρηκτικά σκοτώθηκαν συνολικώς τουλάχιστον 72 και πάνω από 200 άλλοι τραυματίσθηκαν.

Κλίμα
Το Παρατσινάρ έχει ορεινό υποτροπικό κλίμα. Παρότι η πλαγιά πάνω στην οποία είναι κτισμένη η πόλη «βλέπει» προς τα νότια-νοτιοανατολικά και έτσι δέχεται περιπτωσιακά σημαντικές ποσότητες βροχής από τους μουσώνες, συχνότερα βροχές έρχονται από τα βαρομετρικά χαμηλά από τα δυτικά, καθώς και καταιγίδες. Τον χειμώνα χιονίζει αρκετές φορές και τα περισσότερα πρωινά σημειώνεται παγετός. Οι χιονοπτώσεις κλείνουν την ορεινή διάβαση Πεϊγουάρ, 21 χιλιόμετρα δυτικά από το Παρατσινάρ επί μήνες κάθε χειμώνα.

Παραπομπές

Παρατσιναρ